Ribéry damel gol kapisanan kaliyan Bayern nalika tanggal 18 Agustus nalika nglawan Bremen saking titik pénalti.[73] Piyambakipun boten damel gol malih sadanguning kalih wulan, sadèrèngipun Ribéry kasil damel gol lan assist nalika Bayern menang 2-1 nglawan Bochum.[74] Wulan candhakipun, Ribéry ugi kasil nindakaken préstasi punika kanthi maringi assist dhateng Miroslav Klose lan damel satunggal gol nalika menang 2-1 nglawan Wolfsburg.[75] Wonten ing Piala Jerman, piyambakipun damel kalih gol lan sekawan assist wonten ing gangsal pertandhingan FC Bayern München. Ribéry damel gol kapisanan ing kompetisi punika tanggal 27 Pebruari 2008 nalika Bayern ngasoraken tim satunggal kutha, 1860 Munich. kanthi Ribéry damel satungalipun gol saking pinalti wonten ing babak tambahan.[76] Wonten ing semifinal, Ribéry damel gol pambuka nalika Bayern menang 2-0 nglawan Wolfsburg, saèngga Bayern saged mlampah dumugi babak final saperlu kapanggih kaliyan Borussia Dortmund.[77] Wonten ing babak final DFB-Pokal, Ribéry maringi assist dhateng gol pambuka Luca Toni wonten ing menit kaping 11. Bayern menang 2-1 saking Dortmund kanggé ngrengkuh gelar Piala Jerman ingkang angka 14 kanggé Bayern.[78]